Politiet: Facebooks messenger-kryptering er ikke et stort problem for efterforskningen

Facebook åbner for end-to-end-kryptering i messenger-funktionen, og det er kun godt, mener det danske politi.

Det er udelukkende en god nyhed, at it-giganten Facebook nu tilbyder brugere fuld kryptering, når de kommunikerer via det sociale medies besked-funktion messenger.

Det mener Kim Aarenstrup, der er chef for Rigspolitiets center for internetkriminalitet, NC3.

Det fremgår af et Ritzau-telegram, som Information har bragt.

»Det er vigtigt for mig at understrege, at kryptering er vigtigt, og at vi ser det her som et gode. Det er kun godt, at der kommer mere kryptering, da det øger borgernes sikkerhed. Det hjælper til, at borgerne kan passe bedre på sig selv i den digitale verden og undgå at få hacket deres konto,« siger centerchefen til nyhedsbureaet.

Messengers 'Secret Conversations', der bliver bredt tilgængelig til sommer, virker kun fra én telefon, tablet eller computer per brugerprofil. På denne måde vil selskabet ikke skulle distribuere unikke krypteringsnøgler til flere enheder. dertil kommer, at brugerne kan indstille en selvdestruerende timer på meddelelserne - ikke ulig Snapchat.

Læs også: Viber klar med fuld kryptering på beskeder og samtaler

Trods kritik for politikere ser Kim Aarenstrup det ikke som noget, der sætter en kæp i hjulet på politiets arbejde.

»Det vil det selvfølgelig gøre i enkelte sager, men vi har andre metoder at gøre brug af i forhold til efterforskning, så jeg ser det slet ikke ikke som et stort problem,« siger Kim Aarenstrup til Ritzau.